Document ID: /roh_data/filtered/fineweb-2-filterrobots_roh.jsonl.gz/35786

Cun raquintar da sias regurdientschas glischan ses egls, ella haja pudì passentar fitg bels muments en sia ustaria. Saja quai cun indigens u era giasts, sco p. ex. cun schuldads da l'armada ch'eran staziunads qua. Sia ustaria era il lieu da scuntrada, quai conferman a nus era auters indigens. Oz datti a Ziràn anc ina ustaria, però n'ha quella betg ina canorta.
Uss, cun 76 onns, è Elsbeth pensiunada. Dar giu l'ustaria na saja betg stà simpel per ella. I para, sco sch'ella avess anc adina da magunar in zic quest pass. Era sche quai è gia capità avant 4 onns. Ella viva en in'abitaziun sur l'ustaria veglia. Suten è ses figl, el bajegia enturn la chasa e dasperas è il grond parcadi per ils visitaders da la baselgia da S. Martin, che purtava era inqual giast ad els da lezzas uras en l'ustaria.